Dette er døden, señor Kane

Dette er døden, señor Kane er en norsk roman, utgitt som bok nummer 24 i den 83 bind store serien om western-helten og US-marshalen Morgan Kane. Boka ble lansert i 1969, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.
Boka kom ut i forlagets pocketserie Stjernebøkene, som Stjerne-bok nr. 381 og kostet tre kroner og femti øre.
Da boka Dette er døden, señor Kane kom ut i 1969 bygde den på en føjetong som hadde gått i forlagets blad Western tre år tidligere, i nr. 25-47 i 1966. Ergo har Hallbing bygget opp hvert kapittel med en skikkelig cliffhanger, egnet til å lose leserne med videre til neste nummer av bladet. Innholdsmessig minner boka litt om De piskede, som hadde kommet ut året før: Kane drar igjen til Mexico, må igjen konfontere en brutal kjeltringbande, og igjen spiller den meksikanske øvrighetas rurales en noe uavklart rolle. Kane må slite for å få infiltrert banden, slite enda mer i sitt fordekte liv innafor og unngår med nød og neppe å bli drept da han blir avslørt. Heldigvis for Kane har han en god kollega i U.S. Marshall Ed Zachary, som redder Kane fra en pinefull død der han er bakbundet med en råhud knyttet stramt rundt hodet, mens han ligger i solen og venter på at huden skal tørke, og trekke seg sammen. 
Kane dreper en Claude Davis da boka starter og dreper revolvermennene Hal Pereira, Red Sunderland og Leaky Medina samt El Toro og fem meksikanere underveis. Han ligger med datteren til en borgermester, Maria Mercedes. Og to til.


== Mottagelsen av boka ==
Dette er døden, señor Kane kom ut før Kane-serien var blitt den store salgsuksessen, da bøkene fortsatt ble utgitt i nokså normale pocket-opplag på 12-16000. I 1969 merket imidlertid forlaget en økende etterspørsel, og da Kane-serien for alvor slo an i 1970 måtte Dette er døden, señor Kane de neste årene trykkes i stadig nye opplag... Mens den fortsatt ble utgitt i Bladkompaniets opprinnelige pocket-serie kom boka i minst fire opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.Og utgivelsene var ikke begrenset til Norge. Etter hvert kom Dette er døden, señor Kane på flere språk. I 1974 kom den i England på Corgi Books som To the death, senõr Kane!, samme året i Sverige på B. Wahlströms Bokförlag som Jag är lagen. I 1974 kom den i Danmark på Winther som Dette er døden, senor Kane og i 1975 i Finland på Otava som Kuolette, Kane. Også Island fikk sin utgave: Þetta er dauðinn, senor Kane.


== Senere utgivelser ==
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Dette er døden, señor Kane i et dobbeltbind, i bok nr. 20, sammen med Duell i Tombstone. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Dette er døden, señor Kane i 2004 som bok 38 i bind 37–38. 
Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom boka i 2011 som bok nr. 18 i serien, en utgivelse som samme året ble lansert som lydbok av Norsk lyd- og blindeskriftbibliotek, innlest av Jan Olav Simonsen.Plasseringen som bok 18 i serien er også beholdt i senere utgivelser, som i Cappelen Damms lydbokversjon fra 2019, lest inn av Torgeir Reiten.


== Referanser ==


== Kilder ==
Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 146–147.